เตรียมเสื้อกันหนาวรอไว้เลย! อุตุฯ ชี้ปีใหม่นี้หนาวแน่นอน
เตรียมเสื้อกันหนาวรอไว้เลย! อุตุฯ ชี้ปีใหม่นี้หนาวแน่นอน
27 ธ.ค. 2559

ผู้สื่อข่าวรายงานว่า วันที่ 26 ธ.ค. 2559 กรมอุตุนิยมวิทยา คาดการณ์สภาพอากาศล่วงหน้าตั้งแต่วันที่ 27 ธ.ค. 2559 จนถึงวันที่ 1 ม.ค. 2560 ประเทศไทยตอนบนจะมีอากาศหนาวเย็นอย่างต่อเนื่อง อุณหภูมิลดลงอีก 3-7 องศาเซลเซียส กับมีลมแรง โดยมีฝนฟ้าคะนองบางแห่งบริเวณภาคเหนือ สำหรับภาคใต้ตอนล่างมีฝนตกหนักบางแห่ง ส่วนคลื่นลมบริเวณอ่าวไทยจะมีกำลังแรงขึ้น
โดยลักษณะสำคัญทางอุตุนิยมวิทยา บริเวณความกดอากาศสูงกำลังแรงอีกระลอกหนึ่งจากประเทศจีนจะแผ่เสริมลงมาปกคลุมประเทศไทยตอนบน ลักษณะเช่นนี้ทำให้ประเทศไทยตอนบนมีอากาศหนาวเย็นอย่างต่อเนื่อง อุณหภูมิจะลดลงกับมีลมแรง และมีน้ำค้างแข็งบางพื้นที่ในภาคเหนือ โดยเฉพาะบริเวณยอดดอยอากาศหนาวถึงหนาวจัด อุณหภูมิต่ำสุด 2-9 องศาเซลเซียส
สำหรับมรสุมตะวันออกเฉียงเหนือที่พัดปกคลุมประเทศไทยและอ่าวไทยจะมีกำลังแรงขึ้น ทำให้ภาคใต้มีฝนตกหนักบางแห่ง ส่วนคลื่นลมบริเวณอ่าวไทยมีกำลังแรงขึ้น โดยมีคลื่นสูง 2-3 เมตร
ด้านกรุงเทพฯ และปริมณฑล ในช่วงวันที่ 26-27 ธันวาคม มีเมฆบางส่วน กับมีหมอกบางในตอนเช้า ส่วนในช่วงวันที่ 28 ธ.ค.2559-1 ม.ค. 2560 อุณหภูมิจะลดลง 3-5 องศาเซลเซียส กับมีลมแรง อุณหภูมิต่ำสุด 18-22 องศาเซลเซียส อุณหภูมิสูงสุด 27-32 องศาเซลเซียส
อย่างไรก็ตาม ขอให้ประชาชนบริเวณประเทศไทยตอนบนดูแลสุขภาพ เนื่องจากสภาพอากาศที่เปลี่ยนแปลงไว้ด้วย และประชาชนในภาคใต้ฝั่งตะวันออกที่อาศัยอยู่บริเวณชายฝั่งให้ระมัดระวังอันตรายจากคลื่นซัดฝั่ง ส่วนชาวเรือบริเวณอ่าวไทยควรเดินเรือด้วยความระมัดระวังและเรือเล็กควรงดออกจากฝั่ง